Source: https://www.sympatia.sk/legislativa/k-postupeniu-pohladavky-banky-zodpovedajucej-nesplacanemu-dlhu/
Timestamp: 2020-07-10 17:05:02+00:00
Document Index: 4520628

Matched Legal Cases: ['súd ', 'súd ', '§ 92', '§ 92', 'Súd ', 'súd ', '§ 39', '§ 92']

K postúpeniu pohľadávky banky zodpovedajúcej nesplácanému dlhu | Sympatia Group
26. apríla 2016 • Legislatíva
K postúpeniu pohľadávky banky zodpovedajúcej nesplácanému dlhu
Krajský súd v Prešove ako súd odvolací skúmal rozhodnutie prvostupňového súdu, vo veci postúpenia pohľadávky z banky na nového veriteľa s poukazom na ust. § 92 ods. 8 Zákona o bankách.
Medzi bankou a pôvodným dlžníkom bola uzatvorená zmluva o splátkovom úvere, na základe ktorej mu bol poskytnutý úver, kt. mal byť splácaný mesačnými splátkami. Keďže dlžník bol so splácaním úveru v omeškaní, banka postúpila pohľadávku na základe zmluvy o postúpení pohľadávok na žalobcu, s odvolaním sa na § 92 ods. 8 Zákona o bankách.
V zmysle spomínaného ustanovenia, ak je napriek písomnej výzve banky alebo pobočky zahraničnej banky jej klient nepretržite dlhšie ako 90 kalendárnych dní v omeškaní so splnením čo len časti svojho peňažného záväzku, môže banka alebo pobočka zahraničnej banky svoju pohľadávku zodpovedajúcu tomuto peňažnému záväzku postúpiť písomnou zmluvou inej osobe, a to aj osobe, ktorá nie je bankou, aj bez súhlasu klienta. Súd sa v konaní zaoberal otázkou, či bol pri postúpení pohľadávky dodržaný postup v zmysle tohto ustanovenia a teda, či nový veriteľ na základe postúpenia platne nadobudol postúpenú pohľadávku.
Odvolací súd dňa 03.02.2016 potvrdil rozhodnutie prvostupňového súdu, ktorým bola zmluva o postúpení pohľadávky vyhlásená za neplatný právny úkon v zmysle ust. § 39 Občianskeho zákonníka. Z § 92 ods. 8 Zákona o bankách vyplýva, že banka môže postúpiť inému subjektu iba tú časť pohľadávky, ktorá zodpovedá nesplácanému dlhu. Dôvodová správa k tomuto ustanoveniu uvádza, že tento odsek upravuje možnosť použiť inštitút postúpenia svojej pohľadávky zodpovedajúcej nesplácanému dlhu, a to aj osobe, ktorá nie je bankou.
Pokiaľ teda banka postúpila zmluvou predmetnú pohľadávku z úveru v celom rozsahu, postupovala v rozpore s týmto ustanovením. Keďže ku dňu postúpenia pohľadávky ešte nebol splatným celý úver (nedošlo k vyhláseniu jeho mimoriadnej splatnosti ani k odstúpeniu od úverovej zmluvy), banka nebola oprávnená postúpiť svoju pohľadávku z úveru, vrátane úrokov z neho v celosti inému subjektu.